Broj: 711-I-2203-P-70/21-04-17

Zagreb, 3. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnika Ante Čubrića, zamjenika općinskog načelnika Općine Pirovac do 8. siječnja 2021.,** na 150. sjednici, održanoj dana 3. prosinca 2021, donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Ante Čubrića, zamjenika općinskog načelnika Općine Pirovac do 8. siječnja 2021., zbog moguće povrede članka 14. stavka 1. ZSSI-a, u svezi s člankom 20. stavkom 3. ZSSI-a, koja proizlazi iz obavljanja funkcije direktora trgovačkog društva Vrilo d.o.o. u razdoblju od 12 mjeseci od prestanka obnašanja navedene dužnosti do dana donošenja ove odluke.**

**II. Poziva se dužnosnik Ante Čubrić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

U Povjerenstvu je dana 23. ožujka 2021., pod brojem 711-U-1152-P-70/21-01-3, zaprimljena prijava mogućeg sukoba interesa podnesena protiv dužnosnika Ante Čubrića, zamjenika općinskog načelnika Općine Pirovac do 8. siječnja 2021., povodm koje je otvoren predmet P-70/21.

U navedenoj se prijavi u bitnome navodi da dužnosnik Ante Čubrić u razdoblju od 12 mjeseci od prestanka obnašanja dužnosti zamjenika općinskog načelnika Općine Pirovac obavlja funkciju direktora trgovačkog društva Vrilo d.o.o., čime je povrijedio odredbu članka 14. stavka 1. ZSSI-a, u vezi sa člankom 20. stavkom 3. ZSSI-a, te da je obavljao funkciju predsjednika Skupštine navedenog trgovačkog društva Vrilo d.o.o. Pirovac za vrijeme obnašanja navedene dužnosti. Navodi se da je jedini osnivač navedenog trgovačkog društva Općina Pirovac.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je Ante Čubrić obnašao dužnost zamjenika općinskog načelnika Općine Pirovac u mandatima 2013. – 2017. te 2017. – 2021. te da je istu dužnost prestao obnašati 8. siječnja 2021.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenoga Zakona, stoga je dužnosnik Ante Čubrić povodom obnašanja dužnosti zamjenika općinskog načelnika Općine Pirovac obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja moguće povrede odredbi ZSSI-a, izvršilo uvid u podatke nadležnog sudskog registra Trgovačkog suda u Zadru – Stalna služba u Šibeniku, te je utvrđeno da je pod matičnim brojem subjekta 100008939 upisano trgovačko društvo Vrilo d.o.o. za obavljanje komunalnih djelatnosti, čiji je jedini osnivač Općina Pirovac, kao i da je dužnosnik Ante Čubrić, što je utvrđeno usporedbom podataka o OIB-u koji je dužnosnik naveo u podnesenim izvješćima o imovinskom stanju, upisan kao član Uprave društva – direktor, imenovan odlukom od 8. siječnja 2021.

Povjerenstvo je izvršilo uvid u podatke Porezne uprave, te je utvrđeno da dužnosnik u razdoblju od 2013. do 2020. nije primao naknadu od trgovačkog društva Vrilo d.o.o., ali je utvrđeno da je od istog trgovačkog društva s naslova nesamostalnog rada u 2021. ostvario primitak od 85.049,43 kn.

Člankom 7. stavkom 1. podstavkom d) ZSSI-a dužnosnicima je zabranjeno primiti dodatnu naknadu za poslove obnašanja javnih dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Sukladno članku 20. stavku 3. ZSSI-a obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Dužnosnici za vrijeme obnašanja dužnosti iz članka 3. ZSSI-a ne mogu obavljati funkciju direktora (člana Uprave) trgovačkog društva, a ova ih zabrana obvezuje i u razdoblju od 12 mjeseci od prestanka obnašanja dužnosti, odnosno u konkretnome slučaju i 12 mjeseci od 8. siječnja 2021., kada je dužnosnik Ante Čubrić prestao obnašati dužnost zamjenika općinskog načelnika Općine Pirovac.

Slijedom navedenog, iz analizirane dokumentacije proizlazi da dužnosnik Ante Čubrić u razdoblju od 12 mjeseci od prestanka obnašanja dužnosti zamjenika općinskog načelnika Općine Pirovac obavlja funkciju direktora trgovačkog društva Vrilo d.o.o., iz čega proizlazi da je ovakvim postupanjem moglo doći do povrede članka 14. stavka 1. u svezi s člankom 20. stavkom 3. ZSSI-a.

U odnosu na obavljanje funkcije predsjednika Skupštine trgovačkog društva Vrilo d.o.o., dužnosnik istodobno s obnašanjem dužnosti zamjenika općinskog načelnika Općine Pirovac može, kao predstavnik osnivača Općine Pirovac, obavljati ovu funkciju, ali ne smije za to primati naknadu, jer bi se radilo o primitku dodatne naknade za poslove obnašanja javnih dužnosti, zabranjenu člankom 7. stavkom 1. podstavkom d) ZSSI-a, imajući u vidu da članstvo u Skupštini trgovačkog društva proizlazi iz obanašanja dužnosti zamjenika općinskog načelnika Općine Pirovac. Međutim, kako je uvidom u podatke Porezne uprave utvrđeno da dužnosnik za vrijeme obnašanja navedene dužnosti nije primao naknadu od trgovačkog društva Vrilo d.o.o., nisu utvrđene okolnosti moguće povrede navedene zakonske odredbe u ovom konkretnom slučaju.

Sukladno članku 39. stavka 3. ZSSI-a poziva se dužnosnik Ante Čubrić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Ante Čubrić, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana